b'\n_START_ARTICLE_\nPredor Sveti Rok\n_START_SECTION_\nZna\xc4\x8dilnosti\n_START_PARAGRAPH_\nSeverni portal predora se nahaja na nadmorski vi\xc5\xa1ini 561 metrov in ju\xc5\xbeni na 510 metrih. Cevi, dolgi 5670 in 5679 metrov, sta medsebojno razmaknjeni 25 metrov ter povezani s \xc5\xa1tirimi prehodi za vozila in s 15 prehodi za pe\xc5\xa1ce._NEWLINE_Ker sta predora Sveti Rok in Mala Kapela podobne dol\xc5\xbeine in ker sta bila grajena isto\xc4\x8dasno, sta si s tehni\xc4\x8dnega vidika v marsi\xc4\x8dem identi\xc4\x8dna. Na 7,7 metra \xc5\xa1irokih cesti\xc5\xa1\xc4\x8dih zna\xc5\xa1a omejitev hitrosti 100\xc2\xa0km/h. Predor je opremljen s sistemom za odvajanje vode in teko\xc4\x8din, nabranih pri pranju predora, ga\xc5\xa1enju po\xc5\xbeara ali drugih nesre\xc4\x8dah. Obe cevi predora sta opremljeni z ventilacijskim sistemom in s svetlobnimi znaki spreminjajo\xc4\x8de vsebine, ki jih upravljajo iz nadzornih centrov vzdol\xc5\xbe avtoceste A1. Omogo\xc4\x8den je sprejem hrva\xc5\xa1kih dr\xc5\xbeavnih radijskih postaj HR1 na 102,3\xc2\xa0MHz in HR2 na 97,5\xc2\xa0MHz, kot tudi signala mobilnega omre\xc5\xbeja. Elektri\xc4\x8dno energijo predoru dovaja po ena 35-kilovoltna transformatorska postaja na vsakem koncu, iz katerih se napaja 8 distribucijskih transformatorskih postaj v samem predoru. Nemoteno obratovanje predora je zagotovljeno tudi s pomo\xc5\xbenim virom elektri\xc4\x8dne energije._NEWLINE_Predor je bil izkopan z "novo avstrijsko metodo", z vrtanjem in miniranjem. Med gradnjo so bile odkrite \xc5\xa1tevilne jame in druge podzemne strukture, ki pa so bile vse uspe\xc5\xa1no sanirane. Skupno so naleteli na 1337 metrov podzemnih kanalov, med katerimi je izstopala dvorana dimenzij 148 \xc3\x97 53 \xc3\x97 62 metrov. Nekatere od votlin so bile znatno dalj\xc5\xa1e in globlje ter celo povezane s povr\xc5\xa1jem, na kar je nakazovala prisotnost netopirjev. Ti naravni pojavi so ote\xc5\xbeevali gradnjo, vendar so bili uspe\xc5\xa1no ohranjeni._NEWLINE_Leta 2010 je bil Sveti Rok na preskusu EuroTAP progla\xc5\xa1en za tretji najvarnej\xc5\xa1i predor v Evropi.\n_START_SECTION_\nPromet\n_START_PARAGRAPH_\nPromet redno spremlja podjetje Hrvatske autoceste, upravitelj avtoceste A1 in predora, statistiko pa objavlja dru\xc5\xbeba Hrvatske ceste. Znatne razlike med povpre\xc4\x8dnim letnim dnevnim prometom in dnevnim prometom v poletnem \xc4\x8dasu se pojavljajo, ker avtocesta predstavlja prometno povezavo do jadranskih turisti\xc4\x8dnih destinacij v Dalmaciji za veliko \xc5\xa1tevilo turistov. \xc5\xa0tetje prometa se izvaja z analizo prodaje cestninskih vozovnic._NEWLINE_Povpre\xc4\x8dni letni dnevni promet med izvozoma Sveti Rok in Maslenica zna\xc5\xa1a 12\xc2\xa0353 vozil, povpre\xc4\x8dni dnevni promet poleti pa 32\xc2\xa0125 vozil.'